# KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2023. március 22-i ülésére)

### Tárgy: A köztemetőről és a temetkezés rendjéről szóló önkormányzati rendelet módosítása

Kiskőrös Város Önkormányzata (a továbbiakban: Önkormányzat) a köztemetőről és a temetkezés rendjéről szóló 10/2001. (IV. 19.) önkormányzati rendeletében szabályozza a köztemető használatának rendjét, a ravatalozó használatának és igénybevételének szabályait, valamint a temetői létesítmények és az üzemeltető által biztosított szolgáltatások igénybevételének díját. Az Önkormányzat a Kiskőrösi Evangélikus Egyházközséggel (a továbbiakban: Egyházközség) kötött megállapodás alapján – az Egyházközség tulajdonát képező evangélikus temetőben - teljesíti a köztemető fenntartására vonatkozó kötelezettségét.

A Bács-Kiskun Megyei Kormányhivatal Hatóság Főosztály, Törvényességi Felügyeleti Osztály (6000 Kecskemét, Deák Ferenc tér 3.) (a továbbiakban: Kormányhivatal) 2022. évi célvizsgálatok keretében vizsgálta a települési önkormányzatok temető fenntartásával kapcsolatos feladat ellátási és rendeletalkotási kötelezettségének teljesítését, illetve a temetőkről és a temetkezés rendjéről szóló önkormányzati rendeleteket vizsgálta felül. A Kormányhivatal a célvizsgálatról kiadott BK/TH/772-2/2023. számú tájékoztatása egyúttal szakmai segítségnyújtásnak is minősült.

A tájékoztató és a Kormányhivatallal történt szakmai konzultáció alapján felülvizsgálatra került Kiskőrös Város Önkormányzata Képviselő-testületének a köztemetőről és a temetkezés rendjéről szóló 10/2001. (IV. 19.) önkormányzati rendelete (a továbbiakban: Tr.). A felülvizsgálat eredményeként a Kormányhivatal által tett észrevételek a Tr.-ben bedolgozásra, módosításra, illetve pontosításra kerültek az egyértelműség és a magasabb szintű jogszabályoknak való megfelelősség biztosítása céljából.

A temetőkről és a temetkezésről szóló 1999. évi XLIII. törvény (a továbbiakban: Ttv.) 40. § (2) - (3) bekezdései rögzítik, hogy a temető üzemeltetésével és fenntartásával kapcsolatosan felmerült szükséges és indokolt költségeket az Önkormányzat rendeletben állapítja meg.

Az evangélikus temető területén az Önkormányzat tulajdonát képezi a ravatalozó és urnafal, a ravatalozó működtetését megbízási szerződés keretén belül biztosítja. Figyelemmel arra, hogy a temetkezési szolgáltatók által fizetendő díjak tekintetében – melyeket a Tr. 2. melléklete tartalmaz – díjemelésre 2008. augusztus 01. napja óta nem került sor, azonban az energiaárak és a ravatalozó üzemeltetésével összefüggő kiadások az elmúlt évben emelkedtek, a Tr.-nek a ravatalozó és hűtő használatára vonatkozó díjtételeinek emelése mindenképp indokolt. A rendeletmódosítás hatálybalépését követően a temetkezési szolgáltató a Tr. 2. mellékletében meghatározott emelt összegű díjakat - temetésenként ravatalozó igénybevételi díjat, az elhunytak hűtéséért (a temetés helyének függvényében, minden megkezdett nap után) hűtési díjat - fizet.

A díjtételek emelésével az Önkormányzatnak a ravatalozó üzemeltetésével kapcsolatos vesztesége minimálisra történő csökkenése várható.

A fogyasztóvédelemről szóló 1997. évi CLV. törvény 14. §-ában foglaltaknak megfelelően a rendeletmódosítás tervezetének 1. mellékletében felsorolt díjak az általános forgalmi adóval növelt értékben kerültek feltüntetésre.

Az Önkormányzat - a Ttv. 40. § (5) bekezdésében foglaltaknak eleget téve – a módosult díjtételeket véleményezés céljából előzetesen megküldte a Fogyasztóvédelmi Egyesületek Országos Szövetsége részére.

A fentiek alapján javaslom, hogy a Képviselő-testület a köztemetőről és a temetkezés rendjéről szóló 10/2001. (IV. 19.) önkormányzati rendeletét a rendelet-tervezetben foglaltak szerint módosítsa.

**Kiskőrös, 2023. március 17.**

 **Domonyi László s.k.,**

 **polgármester**

**Kiskőrös Város Önkormányzata**

**Képviselő-testületének**

**.../2023. (...) önkormányzati rendelete**

**a köztemetőről és a temetkezés rendjéről szóló 10/2001. (IV. 19.) önkormányzati rendelet módosításáról**

(tervezet)

Kiskőrös Város Önkormányzata Képviselő-testülete a temetőkről és a temetkezésről szóló 1999. évi XLIII. törvény 6. § (4) bekezdésében, 41. § (3) bekezdésében, 42. §-ában kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, és a temetőkről és a temetkezésekről szóló 1999. évi XLIII. törvény 40. § (5) bekezdésében biztosított véleményezési jogkörében eljáró fogyasztók területileg illetékes érdekképviseleti szervei véleményének kikérésével a következőket rendeli el:

**1. §**

A köztemetőről és a temetkezés rendjéről szóló 10/2001. (IV.19.) önkormányzati rendelet (a továbbiakban: Tr.) bevezető része helyébe a következő rendelkezés lép:

„Kiskőrös Város Önkormányzata Képviselő-testülete a temetőkről és a temetkezésről szóló 1999. évi XLIII. törvény 6. § (4) bekezdésében, 41. § (3) bekezdésében, 42. §-ában kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, és a temetőkről és a temetkezésekről szóló 1999. évi XLIII. törvény 40. § (5) bekezdésében biztosított véleményezési jogkörében eljáró fogyasztók területileg illetékes érdekképviseleti szervei véleményének kikérésével a következőket rendeli el:”

**2. §**

A Tr. 2. §-a helyébe a következő rendelkezés lép:

**„2. §**

Az Önkormányzat a Kiskőrösi Evangélikus Egyházközséggel (a továbbiakban: temetőtulajdonos) kötött megállapodás alapján, a temetőtulajdonos kizárólagos tulajdonában álló 2063 helyrajzi számú ingatlan teljes területén teljesíti a köztemető fenntartására vonatkozó kötelezettségét.”

**3. §**

A Tr. 3. §-a a következő (1a) és (1b) bekezdéssel egészül ki:

„(1a) A köztemető fenntartásáról és üzemeltetéséről - a temetőtulajdonossal kötött megállapodás alapján - a temetőtulajdonos gondoskodik, a temetőszabályzatában foglaltak szerint.

(1b) A köztemető használatának szabályai igazodnak a temető egyéb részének szabályaihoz, melyet a temetőtulajdonos temetőszabályzatban állapít meg.”

**4. §**

A Tr. a következő alcímmel egészül ki:

**„2. A köztemető rendeltetésszerű használatához szükséges tárgyi és infrastrukturális feltételek**

**3/A. §**

(1) Az Önkormányzat a köztemető rendeltetésszerű használata körében:

*a)* ravatalozót és halotthűtőt üzemeltet,

*b)* WC és mosdó használatot biztosít,

*c)* gépjárműparkolót üzemeltet.

(2) A temetőtulajdonos - a temetőszabályzatban foglaltak szerint - a köztemető üzemeltetése körében:

*a)* sírhely és sírbolt nyilvántartó könyvet vezet,

*b)* kijelöli a temetési helyeket,

*c)* elvégzi a temető és létesítményeinek tisztán tartását, az utak karbantartását, télen a hóeltakarítást és a síkosságmentesítést,

*d)* biztosítja a teljes temető bekerítését vagy élő sövénnyel való lehatárolását,

*e)* vízvételi lehetőséget biztosít,

*f)* szemétlerakóhelyet jelöl ki és elszállíttatja az összegyűlt hulladékot,

*g)* gondoskodik a temető rendjének betartásáról és betartatásáról. ”

**5. §**

A Tr. „3. Köztemető használatának és igénybevételének szabályai ” alcíme a következő 3/B. §-sal egészül ki:

**„3/B. §**

(1) A köztemető igénybevételét, az eltemetés módját – a temetésről gondoskodó személynek vagy az általa megbízott temetkezési szolgáltatónak – a temetőtulajdonosnak kell bejelenteni.

(2) A köztemető nyitvatartása igazodik a temető nyitvatartásához:

*a)* nyári időszámítás esetén 6-20 óráig

*b)* téli időszámítás estén 8-16 óráig látogatható a temető. ”

**6. §**

A Tr. a 4. §-át megelőzően a következő alcím címmel egészül ki:

**„4. Temetkezési helyek és szabályok”**

**7. §**

A Tr. 4. §-a a következő (6)–(10) bekezdéssel egészül ki:

„(6) A sírhelyek mérete:

*a)* felnőtt sírhely: 2,10 m hosszú, 2,00 m mély, 1,00 m széles,

*b)* felnőtt kettes sírhely: 2,10 m hosszú, 2,00 m mély, 2,00 m széles,

*c)* gyermeksírhely: 1,30 m hosszú, 2,00 m mély, 0,70 m széles,

*d)* urnasírhely: 0,60 x 0,80 m a mérete, 0,50 m mély,

*e)* kétszemélyes sírbolt: 3,00 m hosszú, 1,70 m mély, 2,00 m széles, maximális magassága: 3,50 m,

*f)* négyszemélyes sírbolt: 3,00 m hosszú, 1,70 m mély, 3,00 m széles, maximális magassága: 3,50 m.

(7) A sírok egymástól való oldaltávolságának legalább 60 cm-nek, a gyermek síroknál pedig 30 cm-nek kell lennie. A sírdombok magassága legfeljebb 30cm lehet.

(8) Síremléket csak szilárd talajra lehet építeni. A síremlék nem foglalhat el a sírhelynél nagyobb területet és meg kell, hogy feleljen a temető esztétikájának, közízlést nem sérthet.

(9) A sírhely, sírbolt fenntartásáról a sírhely felett rendelkezési joggal bíró köteles gondoskodni. A sírgondozás részletes szabályait a temető tulajdonosa temetőszabályzatában állapítja meg.

(10) A köztemetőben a kegyeleti közszolgáltatások feltételeit, a temetési hely megváltásának és újraváltásának szabályait a temetőtulajdonos temetőszabályzatban határozza meg. A temetési hely megváltásának és újraváltásának díját, a temetőfenntartási hozzájárulás díját, illetve a létesítmények és az üzemeltető által biztosított szolgáltatások igénybevételének díját - kivéve a ravatalozó és hűtő igénybevételét, illetve az azokért fizetendő díjakat - a temetőtulajdonos határozza meg, melyeket a rendelet 3. melléklete tartalmaz. A díjak a temetőtulajdonost illetik meg. ”

**8. §**

A Tr. 7. §-a helyébe a következő rendelkezés lép:

**„7. §**

A temetkezési szolgáltatónak – kivétel a köztemetés, illetve a díszsírhelyre történő temetés – a ravatalozó és berendezéseinek használatáért ravatalozó igénybevételi díjat, az elhunytak hűtéséért hűtési díjat kell fizetni, a rendelet 2. mellékletében meghatározottak szerint, mely díjak az Önkormányzatot illetik meg.”

**9. §**

A Tr. a következő alcímmel egészül ki:

**„6. A temetési szolgáltatás, a köztemetőben végzett egyéb vállalkozói tevékenységek ellátásának temetői rendje**

**7/A. §**

(1) A köztemetőben temetési szolgáltatást - a temetőszabályzat alapján - csak a jogszabályokban előírt követelményeknek megfelelő szolgáltatók végezhetnek.

(2) A köztemetőben történő munkavégzést - kivéve a hozzátartozók részéről történő sírgondozást, a temetési hely növénnyel való beültetését és díszítését - a temető üzemeltetője részére előre be kell jelenteni. A köztemetőben történő munkavégzés további szabályait a temető tulajdonosa temetőszabályzatában állapítja meg. ”

**10. §**

(1) A Tr. 2. melléklete helyébe az 1. melléklet lép.

(2) A Tr. a 2. melléklet szerinti 3. melléklettel egészül ki.

**11. §**

A Tr.

*a)* „Általános rendelkezések” alcím címében az „Általános” szövegrész helyébe az „1. Általános” szöveg,

*b)* 1. § (1) bekezdésében a „sírokra,” szövegrész helyébe a „sírokra, köztemetőre,” szöveg,

*c)* 3. § (1) bekezdésében az „Önkormányzat gondoskodik” szövegrész helyébe az „Önkormányzat kegyeleti közszolgáltatási szerződés útján gondoskodik” szöveg,

*d)* „Temetkezési helyek és szabályok” alcím címében a „Temetkezési helyek és szabályok” szövegrész helyébe a „3. Köztemető használatának és igénybevételének szabályai” szöveg,

*e)* 4. § (1) bekezdés nyitó szövegrészében a „Temetkezésre” szövegrész helyébe az „Az Önkormányzat által temetkezésre” szöveg és az „az Evangélikus Egyházközséggel” szövegrész helyébe az „a temetőtulajdonossal” szöveg,

*f)* 4. § (1) bekezdés a) pontjában az „az” szövegrész helyébe a „köztemetés céljára az” szöveg,

*g)* „A ravatalozó és a hűtők üzemeltetésére vonatkozó szabályok” alcím címében az „A ravatalozó” szövegrész helyébe az „5. A ravatalozó” szöveg,

*h)* „Záró rendelkezések” alcím címében a „Záró” szövegrész helyébe a „7. Záró” szöveg,

*i)* „Az Európai Unió jogának való megfelelés” alcím címében az „Az Európai” szövegrész helyébe a „8. Az Európai” szöveg

lép.

**12. §**

Hatályát veszti a Tr.

*a)* 1. § (2) bekezdése,

*b)* 3. § (2) bekezdésében a „sz.” szövegrész,

**13. §**

Ez a rendelet 2023. április 1-jén lép hatályba.

*1. melléklet az .../... . (... . ... .) önkormányzati rendelethez*

„*2. melléklet*

**Temetkezési szolgáltató által fizetendő díjak:**

1. Ha a temetés az Evangélikus Temetőben történik a ravatalozó igénybevétele mellett:

a) ravatalozó igénybevételi díj: bruttó 19.050,- Ft/alkalom

b) hűtési díj: bruttó 6.350,- Ft/nap (minden megkezdett nap után)

c) hűtési díj (ha a halál körülményeinek vizsgálatára hatósági vagy büntetőeljárás van folyamatban): bruttó 19.050,- Ft/alkalom

2. Ha a temetés az Evangélikus Temetőben történik a ravatalozó igénybevétele nélkül, vagy a temetés nem az Evangélikus Temetőben történik:

a) hűtési díj: bruttó 8.255,- Ft/nap (minden megkezdett nap után)

b) hűtési díj (ha a halál körülményeinek vizsgálatára hatósági vagy büntetőeljárás van folyamatban): bruttó 24.765,- Ft/alkalom.”

*2. melléklet az .../... . (... . ... .) önkormányzati rendelethez*

„*3. melléklet a 10/2001. (IV.19.) önkormányzati rendelethez*

**A temetőtulajdonos részére (a sírhely felett rendelkezési joggal bíró által) fizetendő díjak:**

|  |  |  |  |
| --- | --- | --- | --- |
|  |  | Teljes ár nem egyházi tagnak és egyházfenntartást nem fizetőnek | 50 % egyházfenntartás rendezés esetén |
|  |
|  |  | **100%** | **50%** |
|  |  |  |  |
| **6 parcella** (**orosz sírhelyek mögött**) |  | 2-es sír: 100 000 Ft | 2-es sír: 50 000 Ft |
|  |  |  |  |
| **1 , 8, 9 parcella** |  | 2-es sír: 80 000 Ft (1 év 3 200 Ft) | 2-es sír: 40 000 Ft (1 év 1 600 Ft) |
|  |  |  |  |
| **2, 3, 4, 5, 6, 7, 11, 13, 14 parcella** | **1.sor** | 2-es sír: 70 000 Ft (1 év 2 800 Ft) | 2-es sír: 35 000 Ft (1 év 1 400 Ft) |
|  |  | 1-es sír: 35 000 Ft (1 év 1 400 Ft) | 1-es sír: 17 500 Ft (1 év 700 Ft) |
|  |  |  |  |
|  | **2.sor** | 2-es sír: 68 000 Ft (1 év 2 720 Ft) | 2-es sír: 34 000 Ft (1 év 1 360 Ft) |
|  |  | 1-es sír: 34 000 Ft (1 év 1 360 Ft) | 1-es sír: 17 000 Ft (1 év 680 Ft) |
|  |  |  |  |
|  | **3.sor** | 2-es sír: 66 000 Ft (1 év 2 640 Ft) | 2-es sír: 33 000 Ft (1 év 1 320 Ft) |
|  |  | 1-es sír: 33 000 Ft (1 év 1 320 Ft) | 1-es sír: 16 500 Ft (1 év 660 Ft) |
|  |  |  |  |
|  | **4.sor** | 2-es sír: 64 000 Ft (1 év 2 560 Ft) | 2-es sír: 32 000 Ft (1 év 1 280 Ft) |
|  |  | 1-es sír: 32 000 Ft (1 év 1 280 Ft) | 1-es sír: 16 000 Ft (1 év 640 Ft) |
|  |  |  |  |
| **URNA FÜLKE** |  | 40 000 Ft (1 év 1 600 Ft) |  |
|  |  |  |  |
| **TEMETŐ FENNTARTÁS** |  | 25 000 Ft |  |
|  |  |  |  |

A sírhelyek feletti rendelkezési jog egyszeri megváltásának időtartama 25 év. ”